
Text rozhodnutia
Súd: Krajský súd Banská Bystrica Spisová značka: 20Sd/299/2012 Identifikačné číslo súdneho spisu: 6012201189 Dátum vydania rozhodnutia: 04. 12. 2012 Meno a priezvisko sudcu, VSÚ: JUDr. Ján Adamovic ECLI: ECLI:SK:KSBB:2012:6012201189.1 Uznesenie Krajský súd v Banskej Bystrici v právnej veci navrhovateľky L. O., nar. XX. M. XXXX, trvale bytom: Z. XX, XXX XX W. proti odporkyni Sociálnej poisťovni ústredie v Bratislave, Ul. 29. augusta č. 8, 813 63 Bratislava o preskúmanie rozhodnutia o invalidnom dôchodku, takto r o z h o d o l : Konanie vo veci rozhodnutia odporkyne č. 645 709 6360 0 zo dňa 08. augusta 2012 z a s t a v u j e. Navrhovateľke n e p r i z n á v a právo na náhradu trov konania. o d ô v o d n e n i e : Odporkyňa rozhodnutím číslo 645 709 6360 0 z 08. augusta 2012 s poukazom na § 70 a § 71 ods.1 zákona č. 461/2003 Z. z. o sociálnom poistení v znení neskorších predpisov zamietla žiadosť navrhovateľky o invalidný dôchodok z 18. júla 2012. Navrhovateľka voči uvedenému rozhodnutiu podala opravný prostriedok. Podľa § 250l ods. 1 O.s.p. podľa ustanovení tejto hlavy /3 hlava 5. časť O.s.p./ sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 250m ods. 1 O.s.p. konanie sa začína na návrh, ktorým je opravný prostriedok proti rozhodnutiu správneho orgánu. Podľa § 250o O.s.p. ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví. Súd v preskúmavacom konaní zistil, že na základe opravného prostriedku podaného navrhovateľkou posúdil dňa 07. novembra 2012 zdravotný stav navrhovateľky posudkový lekár ústredia Sociálnej poisťovne v Banskej Bystrici, ktorý uznal navrhovateľku invalidnou odo dňa 18. júla 2012 s mierou poklesu schopnosti vykonávať zárobkovú činnosť vo výške 45 %. Odporkyňa na základe posúdenia posudkového lekára ústredia rozhodnutím č. 645 709 6360 0 zo dňa 23. novembra 2012 zrušila napadnuté rozhodnutie a rozhodnutím č. 645 709 6360 zo dňa 21. novembra 2012 navrhovateľke priznala od 18. júla 2012 invalidný dôchodok vo výške 95,40-Eur mesačne. Keďže odporkyňa v celom rozsahu vyhovela opravnému prostriedku navrhovateľky v správnom konaní, súd podľa § 250o O.s.p. konanie zastavil tak, ako je vo výrokovej časti tohto uznesenia uvedené. O trovách konania rozhodol súd podľa § 250k ods.1 s použitím § 250l ods.2 O.s.p.. Navrhovateľka si náhradu trov konania neuplatnila, preto súd vyslovil, že jej náhradu trov konania nepriznáva. Poučenie: Proti tomuto uzneseniu je prípustné odvolanie podľa § 374 ods. 4 O.s.p. Odvolanie je možné podať písomne, v dvoch vyhotoveniach, v lehote 15 dní od jeho doručenia na krajskom súde, proti rozhodnutiu ktorého smeruje. Odvolaniu podanému proti rozhodnutiu, ktoré vydal súdny úradník alebo justičný čakateľ, môže úplne vyhovieť sudca. Ak sudca podanému odvolaniu nevyhovie, predloží vec Najvyššiemu súdu SR. V odvolaní je potrebné popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

